**ÅRSMELDING**

**2020**

**Rådets sammensetning**

Kjell Jørgen Fjeld, leder

Magnhild Claudius, nestleder

Grethe Nysveen Bjørnødegård, sekretær

Torill Stubbene, kasserer

Sokneprest Marit Slettum

Ronald Kyrre Rasmussen

Ingun Kompen

Svein Erik Slåttsveen, 1. vararepresentant

Turid Fossen Nysveen, 2. vararepresentant

*Endring i løpet av 2020:* Svein Erik Slåttsveen gikk bort på sommeren 2020, og Turid Fossen Nysveen ble dermed 1. vararepresentant. Laila Stenseth ble 2. vararepresentant.

**Aktivitet**

Det er avholdt 9 møter og behandlet 35 saker i Bruflat sokn, avdeling Nordre Lenningen, i tillegg til orienteringer og drøftinger.

Aktiviteten i Bruflat sokn, avdeling Nordre Lenningen har i 2020 hovedsakelig handlet om oppfølging av reguleringsplanen for Regla/ Lortetjern, restaurering og drift av seterhuset, Lenningen hyttesenter og forberedelser og saksbehandling til møter i rådet, og bilagshåndtering.

Bruflat sokn, avdeling Nordre Lenningen har fulgt opp forskjellige henvendelser fra eksisterende og nye hytteeiere. Det er sett nærmere på gjenstående festekontrakter og regler for regulering av festeavgifter. Det er avholdt møter med Etnedal kommune om eventuell omregulering av turistområdet Nordre Lenningen og sett på mulighet for utvidelse/ sammenslåing av soknets reguleringsplaner på Lenningen. Bruflat sokneråd hadde befaring på utvalgte deler av eiendommen, med lunsj på seterhuset, torsdag 5. november.

Plan og Oppmåling Valdres AS (POV) har bistått Bruflat sokn i oppfølging av reguleringsplanarbeidet for Lenningen 1 (Regla/ Lortetjern). Advokatfirma Arntzen de Becshe har også bistått soknet noe i dette arbeidet. Samt arbeidet med avslutning av soknets skattesak.

Bruflat Sokn er medlem i Etnedal Utvikling, som er et lokallag under Visit Valdres. Selv om Bruflat Sokn, avdeling Nordre Lenningen selv ikke utøver næring, er soknet som grunneier i et satsningsområde for hytteutbygging en viktig bidragsyter til den lokale næringsutviklingen. Bruflat sokneråd har ikke deltatt på møter i Etnedal utvikling i løpet av 2020.

Bruflat Sokn deltar i Grunneiersamarbeidet på Lenningen. Grunneiersamarbeidet genererer gode inntekter til Lenningen Løypelag, og besørger enkelte fellestiltak i området.

Bruflat sokn fører regnskap på vegne av Grunneiersamarbeidet, og følger opp med kjøp av andeler på vegne av den enkelte grunneier overfor Lenningen Løypelag. Grunneiersamarbeidet ble i 2020 registrert i enhetsregisteret for å kunne opprettholde sin virksomhet.

Kirkevergen har i 2020 arbeidet for Bruflat sokn i 10 % stilling. Kirkevergen er ansatt i Etnedal kyrkjelege fellesråd, med fellesrådsleder som nærmeste overordnet. 10% av kirkevergens stilling var planlagt finansiert med lønnstilskudd fra Bruflat sokn, men grunnet Etnedal kommune sin vesentlig mindre rammeoverføring til Etnedal kyrkjelege fellesråd, har Bruflat sokneråd tilbakeholdt utbetaling av midler til fellesrådet i 2020. Bruflat sokneråd ber fellesrådet bruke av sitt disposisjonsfond i inneværende og det kommende året.

Kirkevergen var i periode 21.10.2020 til 1.12.2020 sykmeldt 100%. I den perioden fikk ikke Bruflat sokn løst sine oppgaver av kirkekontoret. Leder tok et spesielt ansvar for å løse prioriterte oppgaver i denne perioden.

**Eiendomsforvaltning, Nordre Lenningen**

Seterhuset:

I 2020 ble den vedtatte prosjektplanen fra 2019 for arbeidet med restaureringen av Nordre Lenningen seterhus sluttført. Seterhuset er nå betraktelig oppgradert. Det er innlagt strøm og vann/avløp. Påbygget rommer bad, teknisk rom, WC, gang og soverom.

Det ble vedtatt nye retningslinjer og utleiekontrakt for seterhuset og seterhuset ble fra oktober i 2020 klart for utleie. Kirkekontoret styrer utleien, og kirketjener fører tilsyn med bygget.

Festetomter:

Det gjenstår per 31.12.2020 - 10 festeavtaler på Nordre Lenningen (3 med private hytteeiere og 7 med næringsaktører/ ideelle organisasjoner).

Det ble i 2019 fattet et administrativt vedtak fra Etnedal kommune på søknad om seksjonering av eiendom 151/1/79 fra Lasse Edvinsen (fester av næringsareal på Nordre Lenningen). *Vedtak: I medhold av lov om eierseksjoner §13, og gjeldene delegeringsreglement, godkjennes søknad om seksjonering av eiendommen 151/1/79. Vedtaket forutsetter at de enkelte seksjonene ikke benyttes i strid med arealformålet i gjeldende reguleringsplan.*

Soknet har i 2020 hatt dialog med advokat Erling Høyte hos Arntzen de Besche om festekontrakt og seksjonering av eiendom 151/1/79. Soknet har uttrykt ønske om at dette fremdeles skal være næringsareal. Etter flere runder med advokatskriv og senere dialog med fester Lasse Edvindsen, har en enighet om bruk av arealet blitt fremmet for Etnedal kommune. Det er søkt om deling mellom næring- og fritidsbruk for det nærværende arealet og dispensasjon fra reguleringsplanen.

Beite- og jaktrettigheter:

Etnedal hesteavlslag og Bruflat sokn har en jordleieavtale med beiterettigheter på Nordre Lenningen. Avtalens varighet er på fem år (inngått i 2019), og tillater framleie etter særskilt

samtykke av soknerådet. Leieprisen er satt til kr. 400,- pr. hest pr. sesong, og leiepris på minimum kr. 5000,- pr. sesong ved bruk av beitet.

Jaktrettigheter administreres av Ton og Leningen Utmarkslag, og genererer inntekter til Bruflat sokn. I 2020 var inntekten på kr. 34500,-

Eksisterende fritidstomter:

Bruflat sokn hadde i forbindelse med utbyggingen på Nordre Lenningen 14 tomter som er solgt til lokalt næringsliv. Salget var på kreditt, det vil si at utbygger gjør opp for tomten først etter at den er videresolgt, men innen 4 år fra inngått kjøpekontrakt.

I 2020 har BS mottatt ett oppgjør etter videresalg av en tomt fra lokale utbyggere. Per 31.12.2020 gjenstår oppgjør for 5 fritidstomter som ikke er videresolgt, samt oppgjør for en tomt som ble solgt rett før nyttår. Det gjelder følgende:

* **Helge Lundmoen Maskin - tomt 20**: Kjøpekontrakt inngått i 2018.
* **T. Thon Holding** - **tomt 22, 25 og 26:** Først inngått kontrakt i 2015, den ble hevet.

Ny kjøpekontrakt inngått i 2019.

* **BHF Eiendom AS** - **tomt 59:** Kjøpekontrakt inngått i 2017. Solgt i 2020, oppgjør manglet per. 31.12.2020.
* **Storengen Ba- Consult AS** - **tomt 62:** Kjøpekontrakt inngått i 2017.

Nye fritidstomter:

Ny reguleringsplan for Regla/ Lortetjern (Lenningen 1) legger opp til å fortette eksisterende hyttefelt med ca. 50 hytter. Reguleringen er i samsvar med kommuneplanens arealdel. Bruflat sokn har i samarbeid med POV fremmet reguleringsplan for Etnedal kommune. I kommunestyrebehandling 24. oktober 2020 ble deler av opprinnelig planforslag endret før den ble lagt ut til offentlig høring. Bruflat sokn ved leder har sendt innspill til endringene som ble vedtatt av kommunestyret. Bruflat sokn har ikke mottatt svar på innspillene som ble sendt. Reguleringsplanen har per 31.12.2020 ikke vært til 2. gangs behandling i Etnedal kommune.

Vann – og avløpsplan:

Bruflat Sokn har i løpet av 2020 inngått avtale med Etnedal kommune vedrørende etablering av nytt vann- og avløpsanlegg på Lenningen. Bruflat sokn har gitt Etnedal kommune rett til å anlegge og ha liggende vannledning, avløpsledning og overvannledning med tilhørende utstyr, over sin eiendom. Nærmere tillatelser og ansvar er angitt i avtalen signert 27. mai 2020.

**Diverse**

Bruflat Sokn har avtale med Telenor om leie av grunnareal til basestasjon for kommunikasjonssystemer på Lenningshøgda. Leien genererer årlige inntekter til Bruflat Sokn, avdeling Nordre Lenningen. Det er også avtale med Valdres Kommunale Renovasjon IKS om leie av containerplasser på Nordre Lenningen, som også genererer inntekter.

For Bruflat sokn, avd. Nordre Lenningen har anderledesåret 2020 gått nesten som normalt, det har vært avholdt ett telefonmøte, ellers har møtene blitt avholdt ved fysisk tilstedeværelse. Smittevern har blitt fulgt opp.

**Økonomi**

Bilagshåndtering skjer på kyrkjekontoret v/kirkeverge. Arild Bråten Regnskap AS fører regnskap med halvårsrapportering, og foretar lønnsutbetalinger for Bruflat sokn, avdeling Nordre Lenningen. Revisor er ValdresRevisorene AS.

Bruflat sokn, avdeling Nordre Lenningen har tidligere i tråd med konklusjon etter eierskapssaken vedtatt å gi kr 50 000 til prosjektbaserte, trivselsfremmende og allmennyttige

formål, fra hver solgte tomt av Oppland Bygg & Anlegg AS på Nordre Lenningen hyttefelt. Vedtaket var på salg av inntil 51 tomter. De siste tomtene ble solgt i 2018 og midlene soknet

har overført som gavemidler til Etnedal kommune er totalt kr. 2.550.000, - De er disponert av formannskapet og regulert i egen avtale mellom Bruflat Sokn og Etnedal kommune.

I avtalen står blant annet følgende: *«Bruflat Sokn forutsetter at Etnedal kommune benytter midlene til allmennyttige, trivselsfremmende, prosjektbaserte formål. Det betyr at midlene ikke skal benyttes til ordinær drift, men benyttes som del- eller helfinansiering til konkrete allmennyttige formål. Midlene skal i sin helhet finansiere tiltak i nåværende Etnedal kommune, og nærværende avtale opphører ved en eventuell kommunesammenslåing. Etnedal kommune v/formannskapet disponerer midlene etter beste skjønn.»*

Etnedal kommune har valgt å vedta egne kriterier for tildeling av tilskudd fra midlene, med årlig søknadsfrist 1. oktober og tildeling før jul.

Den 3.12.2020 vedtok Etnedal kommune v/formannskapet følgende tildeling etter søknad:

Friluftsskole 25.000  
Skileikanlegg Gamlestølen 50.000  
Kurs elvepadling 50.000  
Bjørktun Grendehus 15.000  
Bruflat Menighetshus 15.000  
Sum 155.000

Gjenstående fra Lenningsmidlene hos Etnedal kommune per 31.12.2020 er kr.1.260.000,-

Skattesaken:

Bruflat sokn er en skattefri institusjon etter skatteloven §2-32 første ledd, men kan skattlegges dersom de driver økonomisk virksomhet etter skatteloven §2-32 annet ledd. Etter rettspraksis er det høy terskel for at aktivitet skal anses som økonomisk virksomhet. Skatteetaten fastsatte skatt for Bruflat sokn for inntektsårene 2014 og 2015. Bruflat sokn klaget på skattefastsettingen, samtidig som saken lå hos skatteklagenemda ble en rettsprosess startet ved at Bruflat sokn stevnet Skatt Øst.

Skattesaken kom opp for tingretten i 2018, og Bruflat sokn tapte. Saken ble anket og i 2019 falt dommen i lagmannsretten. Domsslutningen fra lagmannsretten gav Bruflat sokn fullt medhold i at skattefastsettingen skulle oppheves. Lagmannsretten kom til at det var skattefrihet for salg av 51 tomter, mens soknet ble skattepliktig for salget av de 14 tomter som soknet selv stod for. Soknet fikk dermed medhold i «det vesentlige» (som er tvistelovens kriterium), og fikk derfor dekket fulle saksomkostninger både for tingretten og lagmannsretten. Ankefristen var satt til 31.1.2020, og dommen ble ikke anket.

Advokatfirma Arntzen de Besche AS har i 2020 bistått Bruflat Sokn med noe etterarbeid fra rettsakene og sørget for at soknet har fått refundert saksomkostninger. Saken er helt avsluttet per 31.12.2020.

**Framtidsutsikter**

Det videre arbeidet vil handle om oppfølging av kontrakter inngått med lokalt næringsdrivende og oppgjør av de gjenstående tomtene, samt oppfølging av spørsmål fra nye og eksisterende hytteeiere på Nordre Lenningen. Utleie og oppfølging av N. Lenningen seterhus og videre arbeid med reguleringsplan og salg av Lenningen 1 (Regla/ Lortetjern). Samt gjennomgang av reguleringsplaner og prosess for eventuelle omreguleringer på Nordre Lenningen i samarbeid med Etnedal kommune.

Bruflat sokn har en solid økonomi, men må planlegge for fremtiden og disponere midlene slik at medlemmene i soknet får gode kirkelige tjenester fremover.

**9. februar 2021**

**Kjell Jørgen Fjeld Marie Bjørnødegård**

**Leder i Bruflat sokneråd Kirkeverge**